Minen vruntliken grote und wes ik gudes vormach to allen tiiden vorgescreven. Wetet, leven vrundes borgermester und rat to Revele, dat Koert Limborch vor mi was und klagede mi, wo her Gert Witte, Hinrich van Teelchte und andere lude en dar besaet hadden, also van Johan Spechtes wegene. Des wetet, dat hir is ein quit bref, den ik geseen und gehort hebbe und ungeseret is, und dar so sende ik ju ein utscrift van, de ik besegelt hebbe, und alleines ludende, und ik bidde ju, dat gi wol don und berichten de gude lude, dat se em rechtes und redelicheit geneten laten, und dat he mit gemake bliven mote. God beware ju gesunt to langer tiit und gebedet to mi. Gescreven to Wiborch des sondages na unses Heren hemmelvart, under minem ingesegel. Her Erengisel Nikelssone, ridder und hovetman to Wiborch. (Bilaga:) Allen den genen, de dessen bref seen und horen lesen, … ik Hanse ……. quit und los late Arnt Stopenberge van al der schult, de he mi schuldich was van her Johan Spechtes wegene und van allen schulden de mi desse vorbenomede Arnt Stopenberg schuldich was. To ener tuchnisse hebbe ik em ninen quite bref gegeven und hebbe min ingesegel to rugge up dessen bref gedrucket. Adress: An de erbaren und beschedene lude borgermestere und ratmanne der stad to Revele mit werdicheit sal desse bref.